ועדת החינוך והתרבות, כנסת 15, פרוטוקול מספר 422, 2002-02-28 13:00

זבולון אורלב: שלום לכולם.

זבולון אורלב: לפנינו נוסח מתוקן של הצעת חוק התרבות והאמנות.

זבולון אורלב: נבחן אותו כעת.

מרב ישראלי: הנוסח שלפנינו נוסח בעקבות הישיבה הקודמת.

מרב ישראלי: כל התיקונים שהוחלט עליהם אז הוכנסו, ויש עוד כמה נקודות לדיון.

מרב ישראלי: בסעיף 1 במקום הגדרת "תרבות" נכתב "תרבות ואמנות".

מרב ישראלי: בסעיף 2 מדובר על מינוי המועצה ומטרותיה.

זבולון אורלב: האם אין צורך לכתוב כאן "הממשלה" במקום "ממשלת ישראל"?

נתן איתן: אני מבקש להעלות נושא אחר: כשמשרד התרבות נפרד ממשרד החינוך התעוררו בעיות, כי נקבע בעבר ששר החינוך עוסק בתרבות.

עדנה הראל: אני מבהירה שהחלטת הממשלה משנת 1999 קבעה שכל הפעילות בתחום התרבות תעבור לאחריות שר המדע, התרבות והספורט.

עדנה הראל: בעצם כאן צריך לקרוא את הדברים בשונה ממה שכתוב.

מרב ישראלי: אני קוראת את סעיף 2.

מרב ישראלי: הוספנו בסעיף 2(א) את תפקיד הייעוץ.

מרב ישראלי: הוא נוסף גם בהמשך.

מרב ישראלי: סעיף (ב) נוגע למטרות.

מרב ישראלי: אני קוראת את הסעיף.

מרב ישראלי: המילים "הבטחת חופש היצירה…" הן ציטוט מחוק הקולנוע, אבל עדיין לא דנו בכך.

זבולון אורלב: לדעתי זה ניסוח טוב מאוד.

עדנה הראל: הסיפה של הסעיף נראית גם לי נכונה, וטוב גם שתהיה אחידות בחקיקה.

עדנה הראל: אולם בפתיח, מכיוון שהמועצה מייעצת ולא פועלת, יש לי ספק לגבי המילים "המועצה תפעל".

זבולון אורלב: המועצה פועלת לשם עידוד.

זבולון אורלב: זוהי פעולתה.

זבולון אורלב: כשהיא מתכנסת היא פועלת.

מרב ישראלי: אני קוראת את סעיף 3, תפקידי המועצה.

מרב ישראלי: בסעיף (1) נוספו המילים "לרבות התמיכה במוסדות תרבות ואמנות".

מרב ישראלי: ייתכן שכל הסיפה מיותר.

עדנה הראל: ראשית אני מבקשת שלא ייכתב כאן "לגבש" אלא "לייעץ לעניין גיבושה".

עדנה הראל: המועצה איננה מגבשת תכנית במובן האופרטיווי.

זבולון אורלב: יש לכתוב: "לדון ולהציע בתכנית…".

עדנה הראל: ייתכן שיש גם לכתוב "מדיניות התמיכה".

דן גוטפריד: השאלה היא האם המטרה היא להקים מועצה שיש לה כוחות או מועצה שיש לה תארים בלבד.

דן גוטפריד: לפי ניסוח כזה המועצה לא יכולה לעשות מאומה.

זבולון אורלב: עו"ד גוטפריד לא נכח בדיון הקודם.

זבולון אורלב: הוא הגיש מסמך בכתב לאותו דיון, והמסמך הוקרא.

זבולון אורלב: אני מבהיר שהמועצה הזאת איננה מועצה סטטוטורית או אופרטיווית.

זבולון אורלב: היא מועצה שמזרזת, מציעה, נותנת גיבוי.

זבולון אורלב: אין מדובר בתאגיד שיש לו כסף.

זבולון אורלב: המועצה איננה מחליפה את הממשלה אלא מזרזת אותה, מגבה אותה או מתנגדת למעשיה.

זבולון אורלב: אין מקום שהממשלה, שהיא פוליטית, תקבע כיוונים בתרבות ובאמנות, אלא המטרה היא שתהיה מעורבות ציבורית ושתהיה מחויבות של מדינת ישראל לחיי תרבות במדינה, שיתקיימו על-פי נורמות מסוימות.

זבולון אורלב: אם כן הניסוח הוא כזה: "לדון ולהציע תכנית רב שנתית למדיניות בתחומי התרבות והאמנות…".

זבולון אורלב: יש להתייחס לתמיכות בסעיף נפרד, סעיף (2), והוא ינוסח כך: "לדון ולהציע מדיניות בנושאי התמיכה במוסדות התרבות והאמנות".

זבולון אורלב: אני ממשיך לקרוא את הסעיפים.

זבולון אורלב: סעיף (3) שהיה בעבר סעיף (2) כבר עוסק בתחומי תרבות ספציפיים.

זבולון אורלב: אחרי המילים "לדון בנושאים בתחומי התרבות והאמנות" יש להוסיף "ולגבש הצעות בתחומים אלה שיובאו לעיונו של השר, או בנושאים שהתבקשה על-ידי השר לדון בהם".

זבולון אורלב: אני קורא את סעיף (4) וסעיף (5) החדשים.

זבולון אורלב: בסעיף (6) החדש במקום "מפעלים יצירתיים" יש לכתוב "מפעלי תרבות ואמנות".

יוחאי חי: אני מבקש להעיר הערה עקרונית אחת בנושא שעו"ד גוטפריד עסק בו קודם לכן.

יוחאי חי: שמעתי גם את תשובתו של היו"ר, אך אני מבקש להעלות שוב את הנושא.

זבולון אורלב: חבל להעלות שוב נושא שכבר עלה.

יוחאי חי: אני מבקש להרחיבו: יש לי תחושה שלמועצה הזאת לא יהיו שיניים.

יוחאי חי: היא תתמסמס.

יוחאי חי: לא יהיו לה סמכויות.

יוחאי חי: אמנם המועצה איננה גוף סטטוטורי, אך לשם מה מקימים אותה?

יוחאי חי: האם חסרים לשר המדע, התרבות והספורט יועצים?

יוחאי חי: יש לו פקידים נפלאים שיועצים לו, והוא מקים ועדות אד-הוק לעניינים שמובאים לפניו.

יוחאי חי: מה הערך המוסף של המועצה?

עדנה הראל: התיאור העובדתי איננו מדויק.

עדנה הראל: היום יש מועצה כזאת, היא פועלת משנת 1982 לפי החלטת ממשלה.

עדנה הראל: מספר החברים בה הפך להיות 250.

עדנה הראל: אבל בתחילה מונו 20 איש בלבד, כדי שהשר יוכל להתייעץ עם האנשים באופן שוטף לגבי מדיניות כללית.

עדנה הראל: זאת התזה שמעוגנת בהצעת החוק הזאת.

עדנה הראל: אולם ללא החוק הממשלה יכולה להחליט שתתייעץ עם המועצה פחות משהתייעצו בה בעבר, או להחליט לבטל אותה בהחלטת ממשלה.

עדנה הראל: מטרת החוק היא שהמועצה תוקם מכוח חוק, ושתהיה התייעצות עמה.

דן גוטפריד: אני מבין את המדיניות הכללית שהיו"ר הציג.

דן גוטפריד: אולם הדברים מחזקים את דברי עו"ד חי.

דן גוטפריד: חוק הקולנוע מקצה סכום מסוים לקידום הקולנוע, ויש מבנה לחלוקתו.

דן גוטפריד: האם רוצים להתחיל במערך של חוקים "ייעודיים" לכל תרבות, או שמטרת החוק ליצור הסדר כללי בענף התרבות והאמנות?

דן גוטפריד: אם בכך מדובר, אין צורך בחוק הקולנוע, או בחוק המוזיקה – שהאיגוד שלנו מתכוון לדחוף – ולא חוקים אחרים שיציעו אחרים.

דן גוטפריד: אבל לשם כך על המועצה להיות אופרטיווית: לגוף הזה יגיעו כל התקציבים, ושם יוקם מנגנון החלוקה.

זבולון אורלב: כשיהיה רוב בכנסת לחוק אופרטיווי תודיעו לי.

זבולון אורלב: אז אהיה מוכן לשקול את ההצעה.

זבולון אורלב: אני פוליטיקאי מצוי ולא אדם חולמני.

זבולון אורלב: אני יודע מה ניתן, ומשתדל למצות ממנו את המיטב.

זבולון אורלב: בנוסח הראשון של הצעת החוק הייתה קביעה של האחוז מתקציב המדינה שיוקדש לתרבות.

זבולון אורלב: אך לצערי איך לכך רוב בכנסת.

זבולון אורלב: הואיל והטוב ביותר בלתי אפשרי, עליי להחליט האם אין מקום לחוקק כלל, או שכדאי "לשים רגל בדלת".

זבולון אורלב: היום אין למדינה מחויבות לתרבות או להיוועצות עם אנשי תרבות.

זבולון אורלב: בעתיד, מפלגה שתעלה לשלטון תוכל להכריז שאין תרבות, שזה נגמר.

זבולון אורלב: נכון שהייתה הצעת חוק להקמת רשות לאומית לתרבות, אבל היא נפלה.

זבולון אורלב: מי שהציעה את הצעת החוק חברה באופוזיציה.

זבולון אורלב: אף אני חבר באופוזיציה.

זבולון אורלב: הקואליציה מונה 82 חברי כנסת.

זבולון אורלב: אין בינינו ויכוחים רעיוניים.

זבולון אורלב: אני רוצה להשיג את מה שעו"ד גוטפריד מעוניין בו, אך אין לכך רוב.

דן גוטפריד: אם כך, האם המטרה של חוק התרבות והאמנות היא לבטל את המצב הקודם, את הגוף המייעץ שלא מכוח חוק, שהתפתח בצורה מסוימת?

זבולון אורלב: המטרה היא לעלות מדרגה אחת קטנה.

זבולון אורלב: זה מה שאפשר להעביר בכנסת.

זבולון אורלב: עו"ד גוטפריד לא היה בישיבה הקודמת, אך גם לחוק הזה שר המדע, התרבות והספורט התנגד.

זבולון אורלב: הוא הסכים לו בתיקונים מסוימים – ואני הסכמתי להם.

זבולון אורלב: לא העמדתי את הנושא למבחן, לא העליתי את הצעת החוק הלא מתוקנת להצבעה בכנסת.

עדנה הראל: חוק הקולנוע הוזכר כאן בהשוואה לחוק הזה.

עדנה הראל: אולם לבד מסעיף התקציב שקובע תקציב מסוים לתחום, חוק הקולנוע מדבר על מועצה מייעצת.

עדנה הראל: אחד התנאים בהסכמה היה שמודל החוק הזה יהיה כמו המודל של חוק הקולנוע, למעט הסעיף שמשריין תקציב לתחום.

עדנה הראל: חשוב להדגיש: חוק הקולנוע איננו קובע העברת סכום של כסף למועצת הקולנוע.

עדנה הראל: הסכום מגיע למשרד המדע, התרבות והספורט.

זבולון אורלב: ייתכן שבמהלך הכנת החוק לקראת קריאה שנייה ושלישית חבר כנסת כלשהו יציע הסתייגות שלפיה יצוין בחוק האחוז מתקציב המדינה שיוקצב לתרבות.

זבולון אורלב: מי יודע?

זבולון אורלב: אולי חבר הכנסת היוזם יעשה זאת, לכך שר התרבות איננו מתנגד.

עדנה הראל: אינני יודעת מהי העמדה.

עדנה הראל: אנחנו רשאים להביע את עמדת הממשלה, והממשלה מתנגדת.

זבולון אורלב: אני קורא שוב את סעיף (4) המקורי, שהוא סעיף (5) החדש.

דן גוטפריד: אני מבקש להזכיר כאן את המבצעים.

מרב ישראלי: אולם המשמעות היא כניסה לנושא זכויות היוצרים.

מיכה ינון: אני מציע לכתוב: "עידוד היצירה, היוצרים והמבצעים".

זבולון אורלב: אם כן נכתוב: "לעידוד היצירה, היוצר והמבצע".

יוחאי חי: אינני מתנגד לתוספת שעו"ד גוטפריד הציע.

יוחאי חי: אני מגיע מענף המוזיקה.

יוחאי חי: אולם מכיוון שזהו חוק כללי יש לדבר באופן כללי על בעלי זכויות.

זבולון אורלב: מהי ההסתייגות לסעיף 3(5) החדש?

יוחאי חי: הייתי שמח אם היה כתוב כאן "לעידוד היצירה" בלבד, כדי לא להיכנס להגדרות ספציפיות יותר.

יוחאי חי: עידוד היצירה משמעה עידוד היוצר ועידוד המבצע, מן הסתם.

עדנה הראל: יש מישור נוסף, מישור ההפקה.

עדנה הראל: אני מציעה נוסח אחר: "האמן והיצירה".

עדנה הראל: כך לא נכנסים לשאלה האם זהו אמן מבצע או אמן אחר.

זבולון אורלב: אם כן נכתוב "לעידוד היצירה והאמן".

זבולון אורלב: אני קורא את סעיף (6) החדש.

זבולון אורלב: למה הכוונה במילים "מפעלים יצירתיים"?

מיכה ינון: אפשר לחבר את הסעיף הזה לסעיף הקודם.

מרב ישראלי: נכון.

מרב ישראלי: נאחד אותם כך: "להציע יזמות, פעולות ומפעלים לעידוד היצירה והאמן, לרבות באמצעות מענקים, מלגות ופרסים".

זבולון אורלב: מקובל.

זבולון אורלב: אני מציע להוסיף את המילה "ולקידום" אחרי המילה "לעידוד".

זבולון אורלב: אני קורא את סעיפים (6) עד (8).

זבולון אורלב: סעיף (9) הוא סעיף סל.

זבולון אורלב: אני קורא את הסעיף.

זבולון אורלב: אני עובר לקרוא את סעיף 4(א), פסקה (1): הרכב המועצה.

דן גוטפריד: גם כאן חסר הביצוע.

דן גוטפריד: לדעתי המונח "עשייה" איננו מתאים, כי כל אחד נכלל ב"עשייה".

דן גוטפריד: כוונתי ליוצר, למבצע.

דן גוטפריד: הגדרה שכזאת יכולה לכלול הרבה "מאכערים", ושום מבצע.

עדנה הראל: אם כן, מדוע לא לכתוב "היצירה והאמן"?

מרב ישראלי: הסעיף הזה מועתק מחוק הקולנוע, ושם אמורים להיכלל גם מבצעים.

עדנה הראל: אפשר אולי לכתוב "או אמנים בעלי מעמד".

דן גוטפריד: אינני מסכים לכך.

דן גוטפריד: כתוב כאן "בעלי מעמד בשדה היצירה" – ולכן האמנים כבר נכללים.

דן גוטפריד: כעת חשוב להכליל את המבצע.

נתן איתן: אבל אם כוללים מבצע, יש לכלול גם מפיק ועוד.

דן גוטפריד: ייתכן.

דן גוטפריד: אני דואג לסקטור שאני מייצג.

דן גוטפריד: המילה "עשייה" פירושה "מאכער" ביידיש פשוטה.

דן גוטפריד: אני מסכים לכתוב "ביצוע ועשייה".

יוחאי חי: אבל אם מפרטים ומאפיינים את תחומי העיסוק, נתרחב עוד ועוד.

יוחאי חי: לדעתי יש להישאר ברמת ההצהרה הכללית.

עדנה הראל: יש חובת היוועצות עם ארגונים המייצגים יוצרים ועוסקים בתחומי התרבות והאמנות.

דן גוטפריד: זה איננו מספק.

דן גוטפריד: אני רוצה לכלול את המבצעים, נגנים, זמרים וכו'.

יוחאי חי: אבל כל מבצע יוכל להיכנס להגדרה הזאת, וכל יוצר שאיננו בעל מעמד לא יוכל להיכנס להגדרה.

עדנה הראל: ברור שייכללו כאן בעלי מעמד בתחומים השונים.

עדנה הראל: אני מציעה: "שהם בעלי מעמד בשדה העשייה, הביצוע והמחקר".

זבולון אורלב: נוסיף זאת להצעה בשלב זה, לקראת קריאה הראשונה.

זבולון אורלב: נכתוב: "בשדה היצירה, העשייה, הביצוע והמחקר בתחומי תרבות ואמנות".

מרב ישראלי: דווקא בגלל המילה "ביצוע" יוכלו אנשים טכניים יותר להיכנס להגדרה.

דן גוטפריד: המבצעים הוגדרו בחוק, יש חוק זכויות מבצעים.

עדנה הראל: איננו נכנסים לנושא זכויות קניין.

זבולון אורלב: משמותו של "מבצע" כאן, היא גם מפיק וגם מי שהכין את התלבושות.

דן גוטפריד: אני מסכים לכך.

זבולון אורלב: אני מוסיף את המילים כעת, ונחזור לדון בכך לקראת קריאה שנייה ושלישית.

זבולון אורלב: אני לא שלם לגמרי עם הנושא הזה.

זבולון אורלב: ראשית, אני תומך בשיטתיות בחקיקה.

זבולון אורלב: לא ייתכן שבשני חוקי תרבות יהיו הגדרות שונות.

זבולון אורלב: הסכמתי להיות שיטתי עם חוק הקולנוע, שכבר עבר ונדון.

זבולון אורלב: שנית, לדעתי "עשייה" כוללת גם ביצוע.

זבולון אורלב: אני עובר לקרוא את סעיף 4(א)(2).

עדנה הראל: לעניין סעיף 4(ב): התייעצתי עם השר, ולדעתו לא נכון שהוא יעמוד בראש המועצה – וכך גם נקבע בחוק הקולנוע.

עדנה הראל: הרי המועצה מייעצת לשר.

עדנה הראל: על-פי חוק הקולנוע השר בוחר את יו"ר המועצה.

עדנה הראל: הוא ממנה אותו.

זבולון אורלב: כלומר, יש לכתוב: "בראש המועצה יעמוד מי שהשר בחר בו"?

זבולון אורלב: או שהשר ימליץ על יו"ר המועצה לממשלה?

מרב ישראלי: בחוק הקולנוע כתוב: "השר ימנה את יו"ר המועצה מבין החברים שאינם עובדי המדינה".

מרב ישראלי: אבל בעצם הממשלה צריכה למנות את יו"ר המועצה.

זבולון אורלב: מקובל.

זבולון אורלב: אם כן נכתוב: "על-פי המלצת השר, תמנה הממשלה את יו"ר המועצה מבין 25 החברים האמורים בסעיף 4(א), בפסקה (1)".

מרב ישראלי: אם כן אני מוחקת את סעיף קטן (ב) הנוכחי.

מרב ישראלי: סעיף קטן (ג) המקורי הוא סעיף הייצוג ההולם.

מרב ישראלי: אני קוראת את הסעיף.

יוחאי חי: אני מבקש שיו"ר הוועדה ישקול אפשרות להרחיב את השורות בהגדרת המוזיקה.

יוחאי חי: להבדיל מכל תחום אמנותי אחר, יש במוזיקה ריבוי של ז'אנרים רווחים.

נתן איתן: אתה יודע כמה ז'נרים יש במחול, עו"ד חי?

יוחאי חי: מוזיקה מזרחית וים-תיכונית איננה פולקלור, היא פופ ישראלי לכל דבר.

יוחאי חי: אולם עד היום סבל הז'נר מהתייחסות אליו כאילו היה פולקלור של שכונות.

זבולון אורלב: אני מסכים לדון בנושא לקראת קריאה שנייה ושלישית.

זבולון אורלב: אולם אני מציע שבדיון ישתתפו אנשי תרבות ואמנות.

דן גוטפריד: אני מתנגד לכך בכל תוקף.

דן גוטפריד: אם יוסכם, אני רוצה גם ביטוי ספציפי ליידיש.

יוחאי חי: מי שמשווה יידיש למוזיקה ים תיכונית לא למד כלום בארבעים השנים האחרונות.

יוחאי חי: לדעתי אין ויכוח על מעמדה של המוזיקה הים תיכונית כפופ ישראלי.

זבולון אורלב: איש איננו מתווכח על מעמדה של השירה הישראלית, למשל, ואף על-פי כן היא נכללת בתוך הכותרת "ספרות".

זבולון אורלב: השם הזה כולל הכול.

זבולון אורלב: האם מפרטים בסעיפים שכאלה את סוגי האמנות הפלסטית?

יוחאי חי: לדעתי אי-אפשר לעשות גזרה שווה במקרים הללו.

יוחאי חי: אילו היה ניתן לעשות גזרה שווה, לא היה קם לובי למוזיקה הים תיכונית.

זבולון אורלב: לי הספרות התורנית חשובה כמו שלעו"ד חי חשובה המטרה שלו.

זבולון אורלב: אולם אינני כולל אותה בסעיף הזה.

יוחאי חי: ההבדל בינינו הוא שהמוזיקה הים תיכונית, על-פי סטטיסטיקות, מזמן התקבעה כזרם הישראלי המרכזי.

יוחאי חי: אינני בטוח שהספרות התורנית היא הזרם המרכזי בעולם הספרות הישראלי.

זבולון אורלב: יש יותר אנשים שמכורים לתרבות התורנית מלמוזיקה הים תיכונית.

נתן איתן: אך זאת איננה שאלה של כמות.

נתן איתן: הבעיה היא פירוק תחום לגורמים קטנים יותר.

זבולון אורלב: דבריו של עו"ד חי נשמעו, ואם הוא ירצה לעורר אותם שוב לקראת קריאה שנייה ושלישית אסכים לדון בכך.

זבולון אורלב: אולם אז נדון בנושא בפורום רחב יותר וביסודיות.

דן גוטפריד: אני מבקש לשאול: למה הכוונה במילים "יינתן ייצוג הולם במועצה למגזרי אוכלוסייה שונים"?

דן גוטפריד: האם הכוונה למגזרי אוכלוסייה שאינם קשורים לאמנות, לסתם אנשים?

זבולון אורלב: חברי המועצה ייבחרו לפי האמור בסעיף קטן (א).

זבולון אורלב: אבל כשבוחרים את 25 החברים ואת ששת החברים האחרים, יש לקחת בחשבון שצריך להיות במועצה ייצוג הולם למגזרי האוכלוסייה השונים.

זבולון אורלב: לא ייתכן שייבחרו רק גברים, למשל.

זבולון אורלב: בפרופיל אחד, כל החברים חייבים להיות כפי שפורט בסעיף קטן (א), אבל כמו כן יש לבחור לפי מגזרי האוכלוסייה השונים: גברים ונשים, נציגים לפריפריה ולמרכז, יהודים וערבים ועוד.

דן גוטפריד: אם כן אני מציע לשנות את הכתוב: "ותרבות עממית, אשר ייצגו באופן הולם מגזרי אוכלוסייה שונים".

עדנה הראל: זה לא מתאים.

עדנה הראל: העברנו עכשיו לוועדת רביבי מינוי של מישהו במועצה סטטוטורית בתחום הספורט.

עדנה הראל: מר רביבי ביקש לנמק מדוע לא מונו לתפקיד ערבי או אישה.

עדנה הראל: לשם כך יש לנתח את שאלת הנשים במועצה בנפרד משאלת הערבים.

זבולון אורלב: כשרביבי יקבל את המועדים למועצה הזאת הוא יבדוק את הדברים באותה מידה.

זבולון אורלב: הוא יבדוק ייצוג של נשים, של עדות וכו'.

זבולון אורלב: אני מבהיר שעל ההרכב לעמוד בכמה מבחנים: המבחן של סעיף קטן (א) והמבחן של סעיף קטן (ג).

זבולון אורלב: ובסעיף קטן (ג) יש שני מבחנים: מבחן התחומים ומבחן הייצוג ההולם.

יוחאי חי: אני מציע לכתוב "מגזרי האוכלוסייה השונים".

יוחאי חי: כלומר שהמילה "אוכלוסייה" תהיה מיודעת.

יוחאי חי: הרי אין הכוונה ליצור מצב שרק מגזרי אוכלוסייה מסוימים ייוצגו במועצה.

יוחאי חי: יש צורך ליצור ממלכתיות ונגישות לכל המגזרים.

מרב ישראלי: זה בלתי אפשרי.

מרב ישראלי: האם במועצה יהיו נציגים של כל מגזרי האוכלוסייה?

מרב ישראלי: אם ייכתב כך, לכולם יהיו טענות נגד המינויים.

מרב ישראלי: אפשר לכתוב "ככל הניתן", כי הרי אי-אפשר לכלול את כולם.

זבולון אורלב: תודה.

זבולון אורלב: הבנתי את עו"ד חי.

זבולון אורלב: אנחנו עוברים הלאה.

יוחאי חי: לא יעלה על הדעת שבשל היעדר ידע וניסיון בתחום הספציפי של מוזיקה, ניפול שוב בין הכיסאות.

יוחאי חי: יש לאוורר את השורות ולכלול נציגים של תעשיית המוזיקה על כל גווניה.

עדנה הראל: אבל יש רק 31 חברים במועצה.

עדנה הראל: לפי הטענה הזאת כל 31 ייצגו את כל גווניה של המוזיקה.

זבולון אורלב: אני עובר לקרוא את סעיף 4(ד).

זבולון אורלב: למה הכוונה במילים "לאחר התייעצות עם ארגונים המייצגים יוצרים ועוסקים בתחומי תרבות ואמנות…"?

עדנה הראל: זה הנוסח המופיע בחוק הקולנוע.

עדנה הראל: הנוסח שם מתייחס ליוצרים וכן לכלל העוסקים בתעשייה.

עדנה הראל: למשל, ארגון העובדים בקולנוע ובטלוויזיה.

זבולון אורלב: הבקשה היא להוסיף גם כאן את המבצעים.

זבולון אורלב: אולם התנאי שלי לכך הוא שלכל זה יהיה גם תיקון עקיף לחוק הקולנוע.

יוחאי חי: אני מתנגד לכך בתוקף.

זבולון אורלב: אני מבקש שעו"ד חי ידבר רק כשיש לו רשות.

זבולון אורלב: וָלא – אוציא אותו מהדיון.

יוחאי חי: אני מבקש שהיו"ר ינהג כך עם כולם.

זבולון אורלב: אני קורא את עו"ד חי לסדר פעם ראשונה.

יוחאי חי: אני חייב להגיב.

זבולון אורלב: אני קורא את עו"ד חי לסדר פעם שנייה.

זבולון אורלב: בפעם הבאה עו"ד חי ייאלץ לעזוב את הדיון.

זבולון אורלב: אני מבקש שהוא יפעל על-פי הסדר הקבוע בוועדה.

זבולון אורלב: בכל פעם שהוא יבקש רשות דיבור, קרוב לוודאי שהוא יקבל אותה.

זבולון אורלב: נכון שאינני מסכים לדעותיו.

יוחאי חי: אני מבקש רשות דיבור.

זבולון אורלב: בבקשה.

יוחאי חי: אני מייצג כאן את פורום "עזית", והוא כולל יוצרים, מבצעים, אמנים ומפיקי תקליטים בז'נר המוזיקה הים תיכונית, המזרחית.

יוחאי חי: יש שם למעלה מ-500 אנשים פעילים.

יוחאי חי: אני מייצג מגזר אוכלוסייה שמונה למעלה מ-50% משוחרי תרבות בישראל.

יוחאי חי: אני חושב שדעתי חייבת להישמע.

יוחאי חי: עו"ד גוטפריד מייצג כאן איגוד מבצעים.

זבולון אורלב: תודה.

זבולון אורלב: תמה רשות הדיבור של עו"ד חי.

זבולון אורלב: אני אכבד את דעתו.

זבולון אורלב: אשמע אותה ואייחס לה את כל החשיבות.

זבולון אורלב: אני בהחלט מתייחס אל עו"ד חי בכבוד רב.

מרב ישראלי: ההפניה לביצוע היא קישור בין החוק הזה לחוקי הקניין הרוחני.

מרב ישראלי: אך אין קישור שכזה.

מרב ישראלי: גם בחוק הקולנוע הביצוע לא הוזכר.

מרב ישראלי: בחוקי הקניין הרוחני יש הגדרה למבצע לצורך זכויות כספיות, לתמלוגים.

מרב ישראלי: אין זה נוגע לחוק הנוכחי.

מרב ישראלי: קשה גם לבצע תיקון עקיף בחוק הקולנוע בנושא זה.

דן גוטפריד: לדעתי כל אחד יכול להבין, בתחושה, שיש הבדל בין יוצרים למבצעים.

דן גוטפריד: יש לתת ייצוג באופן כלשהו למי שמבצעים.

דן גוטפריד: המילה "עוסקים" איננה מתאימה.

דן גוטפריד: אין אומרים על פסנתרן שהוא עוסק בנגינה.

דן גוטפריד: הוא מבצע.

דן גוטפריד: זה השם המקובל.

דן גוטפריד: אם ימצאו לכך שם אחר בעברית, אקבל את ההצעה.

דן גוטפריד: אני מסכים שייכתב "מייצגים, יוצרים, אמנים ועוסקים בתחומי התרבות"?

זבולון אורלב: אם כן, אחרי "יוצרים" יהיה כתוב "אמנים".

עדנה הראל: זה פתרון נכון.

עדנה הראל: לדעתי כדאי למצוא פתרון דומה גם בסעיף 4(א)(1).

יוחאי חי: אני חוזר על דבריי קודם.

זבולון אורלב: אני מתנצל, אני מבין ומתייחס בכבוד לדברים שנאמרים פעם אחת, אך אין לי סבלנות לשמוע חזרה על הדברים.

זבולון אורלב: האם יש משהו חדש להוסיף?

יוחאי חי: לדעתי אין הבחנה שכזאת בין יצירה לבין ביצוע.

יוחאי חי: כל הבחנה שתיעשה היא הבחנה טכנית ופיקטיווית לחלוטין.

יוחאי חי: הרי לא יעלה על הדעת שתיווצר יצירה בלי שמישהו יבצע אותה.

יוחאי חי: בעניין זה אני מסכים עם היועצת המשפטית של הוועדה.

זבולון אורלב: האם עו"ד חי מתנגד לשינוי הניסוח בסעיף ד'?

יוחאי חי: אין לי התנגדות.

זבולון אורלב: אני עובר לקרוא את סעיף 4(ה).

זבולון אורלב: זהו סעיף סטנדרטי.

זבולון אורלב: אני עובר לקרוא את סעיף 5.

מרב ישראלי: האמור בסעיף 5 מופיע גם בחוק הקולנוע, למעט הסכום.

סיוון הכטר: אנחנו מתנגדים לסעיף זה.

זבולון אורלב: אני מזהיר את משרד האוצר, אם תהיה התנגדות, אקבע כאן אחוז – כמו בחוק הקולנוע.

זבולון אורלב: אני מבקש להעביר את המסר לשר האוצר.

זבולון אורלב: משרד האוצר איננו יכול לאחוז במקל בשתי קצותיו: שיוגש חוק תרבות בלי הגדרות תקציב, ושתמשיך להיות התנגדות לו.

זבולון אורלב: מוכרח להיות היגיון בהתנגדות.

סיוון הכטר: ההתנגדות היא מהסיבות שצוינו בישיבה הקודמת.

סיוון הכטר: הסעיף הוא סעיף הצהרתי, ואנחנו מתנגדים לסעיף הצהרתי הנוגע לתקציב שמיועד לנושא מסוים.

סיוון הכטר: תחום התרבות הוא תחום מסוים.

זבולון אורלב: זה נחשב נושא מסוים?

זבולון אורלב: אם הייתה הצהרה בחוק כלשהו שהמדינה חייבת להקציב סכום כלשהו לגידול בעלי חיים במעבדה – ברורה לי תגובה שהמדינה איננה יכולה להצהיר בחוק על דבר שאיננו אוניוורסלי.

זבולון אורלב: אולם האם יש מדינה בעולם שאיננה מקדישה כסף לתרבות?

זבולון אורלב: אם מדובר בנושא אוניוורסלי כל כך, מה הבעיה?

זבולון אורלב: במקום להסתתר מאחורי אמירות, אני מבקש נימוק: מדוע לא? מה החשש?

סיוון הכטר: גם מדינת ישראל מקדישה כסף לתרבות, אך עם זאת משרד האוצר מתנגד התנגדות עקרונית לסעיף עקרוני בחקיקה.

סיוון הכטר: איננו מסכימים שבחקיקה תוגדר חובה להקציב כסף לנושא מסוים.

זבולון אורלב: אני מבקש שהדבר יובא להכרעה אישית של שר האוצר.

זבולון אורלב: אינני מאמין ששר האוצר מסכים למה שנאמר כרגע.

זבולון אורלב: הדברים רק מעודדים אותי להחמיר את הסעיף.

זבולון אורלב: הממשלה רוצה להשאיר לעצמה חופש.

זבולון אורלב: היא איננה מעוניינת שהמחוקק יכבול את ידיה.

זבולון אורלב: אני מבין זאת.

זבולון אורלב: אך האם זה קשור לסעיף הזה?

זבולון אורלב: האם עולה על דעתה של הממשלה שלא תקציב כסף לתרבות?

זבולון אורלב: האם בסעיף שכזה יש כבילת ידיים?

זבולון אורלב: האם הממשלה רוצה שיישאר לה החופש להחליט האם היא רוצה או שאיננה רוצה להקציב כסף לתרבות?

סיוון הכטר: הממשלה מבקשת שיישאר לה החופש להחליט לאילו נושאים היא מקציבה את משאביה.

סיוון הכטר: אני מניחה שאין אפשרות שהממשלה תחליט שאיננה מקציבה כסף לתרבות.

סיוון הכטר: אני מבקשת גם לומר שהניסוח החדש שונה ללא ספק מהניסוח הקודם.

סיוון הכטר: מתוך כבוד לוועדה וליועצת המשפטית שלה אני מוכנה לבדוק זאת שוב.

זבולון אורלב: אני מבקש שהנושא יועלה מחדש.

זבולון אורלב: אני מבקש לקבל הודעה טלפונית אם יש התנגדות לסעיף, ואם תהיה התנגדות שכזאת בכוונתי לשוחח על כך עם שר האוצר באופן אישי.

זבולון אורלב: לא עולה על דעתי שהוא מתנגד לסעיף זה.

זבולון אורלב: תהיה לו בושה גדולה במליאה.

זבולון אורלב: אילו הייתה קביעה שיש להקציב כסף לכדורעף, הייתי מבין את הטענה.

זבולון אורלב: הממשלה יכולה לטעון שבשנה מסוימת היא איננה מעוניינת להקציב כסף לכדורעף אלא לכדורסל.

זבולון אורלב: זה מובן.

זבולון אורלב: אולם התחום הזה, תחום התרבות והאמנות, הוא בסיסי ואוניוורסלי.

סיוון הכטר: אני מוכנה להעלות את הניסוח המחודש לדיון, וליידע את הוועדה על תוצאותיו.

זבולון אורלב: תודה.

זבולון אורלב: אני קורא את סעיף 6(א) להצעת החוק.

זבולון אורלב: אני מציע לקבוע מכסה של ממונים נוספים.

דן גוטפריד: גם לא ברור כאן

דן גוטפריד: מי ימנה את מי שאינם חברים.

זבולון אורלב: נכון.

זבולון אורלב: השאלה היא מי ימנה את ועדות המשנה.

זבולון אורלב: כי כתוב רק: "המועצה רשאית לפעול באמצעות ועדות".

זבולון אורלב: צריך להוסיף את המילה "למנות".

נתן איתן: ועדות המשנה יעקפו את החלטות המועצה.

מיכה ינון: יש לקבוע שלפחות שליש מחברי הוועדה יהיו חברי המועצה.

זבולון אורלב: לדעתי אפשר להסתפק ברבע מהחברים.

עדנה הראל: ראשית השאלה היא אילו סמכויות ניתנות לוועדות המשנה.

עדנה הראל: אם אין להן סמכות להחליט החלטות במקום המועצה, וכל המלצותיהן מגיעות לפורום המועצה – אין משמעות לעובדה שחברי המועצה יהיו מיעוט בוועדת המשנה ויינתן מקום למגוון רב מאוד של דעות.

עדנה הראל: אם ייקבע שהוועדות מחליטות במקום המועצה ולא יהיה שם ייצוג מסוים לחבריה, נכון יהיה לומר שהוועדות "עוקפות" את המועצה.

עדנה הראל: היום המועצה מונה 180 חברים, כי המדורים היו רחבים, וייצגו את מגון הז'נרים בתחום.

עדנה הראל: במבנה כזה דנים בפרטים הרלוונטיים לכל תחום, ולבסוף מביאים את ההצעה לגבי הקריטריונים אל מליאת המועצה.

עדנה הראל: זאת אפשרות אחת.

זבולון אורלב: בדיונים לקראת גיבוש מבחנים לתמיכה בנושא מוזיקה, למשל, תוקם ועדת משנה שבה יהיו 17 המומחים הטובים למוזיקה.

זבולון אורלב: הם ידונו בנושא כיאות ויגבשו המלצות או חלופות.

זבולון אורלב: הדבר יבוא למליאה לאישור.

זבולון אורלב: יו"ר הוועדה יהיה חבר במועצה, וייקבע שגם רבע מחברי ועדת המשנה, או אולי חמישית מהחברים, יהיו חברי המועצה.

זבולון אורלב: לכן יש לפחות שלושה אנשים מבין 31 חברי המועצה שדנו בנושא שעות, הנתונים לפניהם ויש להם תשובה לכל שאלה.

יוחאי חי: אולם ייתכן שהוועדות יצטרכו לקחת סמכויות מהמועצה, משום שמבחינת הידע המקצועי המועצה לא תוכל לטפל בדברים.

יוחאי חי: ואם יהיה צורך להגיע למועצה בסופו של דבר, כל עמלה של הוועדה ירד לטמיון.

זבולון אורלב: החוק איננו נותן סמכות לוועדות.

זבולון אורלב: אינני שולל על הסף אפשרות שהמועצה תאציל סמכות.

זבולון אורלב: המועצה יכולה למנות ועדות משנה שיהיו להן סמכויות.

זבולון אורלב: אבל עדיין הסמכות תהיה בידי המועצה, היא זאת שיכולה להחליט האם להאציל את הסמכויות.

עדנה הראל: לדעתי יש נושאים שלא ראוי להאציל סמכויות לגביהם.

עדנה הראל: נוסף על כך, במקרה של האצלה תהיה חשיבות לעובדה שרוב חברי הוועדה הם חברי המועצה, ועל החברים בוועדה שכזאת יחולו כל איסורי ניגוד העניינים שיחולו על חברי המועצה.

עדנה הראל: אינני יודעת אם תנאי שכזה יחול בהכרח על כל חברי ועדות המשנה הרגילות.

עדנה הראל: בכל מקרה ועדות שיש להן סמכות נמצאות בדרגה גבוהה יותר מהבחינה הזאת.

זבולון אורלב: אני מציע שהנושא יישאר כמות שהוא בשלב זה.

זבולון אורלב: אולם אני מבקש שהגורמים יגבשו הצעה גם בנושא האצלת הסמכויות.

זבולון אורלב: ייתכן שבנושאים מסוימים כדאי לפעול כך.

זבולון אורלב: אפשר להגדיר את הנושאים הללו, או להגדיר את הנושאים שהאצלת הסמכויות לא תתקיים לגביהם.

דן גוטפריד: האם לא כדאי להתייחס גם לגודל הוועדות?

עדנה הראל: אם ייקבע סייג שחברי המועצה צריכים להוות לפחות חמישית מחברי ועדת המשנה, כבר תהיה בכך קביעה מסוימת.

זבולון אורלב: נכון, יש לקבוע שלפחות חמישית מחברי ועדת המשנה יהיו חברי המועצה.

זבולון אורלב: זה מייעל את הדברים וכאמור, לקראת הקריאה השנייה והשלישית נדון בנושא האצלת הסמכויות.

זבולון אורלב: לא תיטען טענת נושא חדש בעניין זה.

זבולון אורלב: אני קורא את סעיף 6(ב)(1).

זבולון אורלב: יש להבהיר שהוועדה תציע תכנית כזאת למועצה.

עדנה הראל: הסעיף הזה הוא מההצעה המקורית.

עדנה הראל: אינני בטוחה שנכון לחייב את המועצה לפעול באמצעות ועדת משנה מהסוג הזה.

עדנה הראל: בהמשך יש התייחסות למאזן אומנותי, למשל, וזוהי שאלה הנוגעת לניתוח איכות.

עדנה הראל: יש שם שאלות של תכנון תקציבי וכו'.

עדנה הראל: אם המועצה בוחרת ועדה אחת, מדוע עליה לעסוק בכל האספקטים הללו?

עדנה הראל: מדוע לא לפצל?

זבולון אורלב: אני מקבל את ההערה.

דן גוטפריד: במסמך ששלחתי לוועדה לקראת הדיון הקודם הצעתי למנות כמה ועדות.

דן גוטפריד: כאן יש ועדה אחת שכל התוכן מצוי בה.

דן גוטפריד: אפשר לוותר לגמרי על סעיף קטן (ב), או להשאירו ולקבוע ועדה לכל נושא.

זבולון אורלב: אני מוחק את סעיף 6(ב).

עדנה הראל: אולם למען ההגינות יש לומר שבתוך סעיף 6(ב) יש שני נושאים שייתכן שצריכים להישאר כחלק מתפקידי המועצה.

עדנה הראל: האחד הוא הדגש על המאזן האמנותי, המופיע בסעיף 6(ב)(2).

עדנה הראל: המונח הזה מחייב הסבר, הוא איננו מובן מאליו ולקוח ממקומות אחרים.

עדנה הראל: אני מבהירה שאין הכוונה שהמועצה תעסוק במאזן האמנותי של מוסד ספציפי, אלא בקביעת כללים והנחיות להערכה אמנותית של פעילות גופים.

עדנה הראל: הניסוח המוצע הוא: "לדון ולהציע אמות מידה וכללים להערכת התרומה האמנותית…".

יוחאי חי: אולם השופט הוא הציבור.

מרב ישראלי: בנוסח המקורי הנושא היה קשור לנושא התמיכות, ולכן כתבנו כאן "כאמור בסעיף 3(8)".

מרב ישראלי: האם הכוונה היא לקשור את הנושא לסעיף התפקידים לעניין התמיכות?

עדנה הראל: בקריטריונים שאנחנו מגבשים עכשיו בתחום התזמורות והתאטראות, שהם קריטריונים מובילים בקובץ הקריטריונים החדש, אנחנו נכנסים לשאלה של הערכה איכותית.

עדנה הראל: לא חייבים לומר במפורש את הדברים, אבל זה חלק מאמות המידה.

דן גוטפריד: האם זה לא ברור ממילא?

דן גוטפריד: הניסוח הוא: "לדון בנושאים מתחומי התרבות והאמנות שיובאו לעיונו של השר או שהתבקשה על-ידי השר לדון בהם".

דן גוטפריד: אפשר להשיג זאת באמצעות יזמה של השר.

יוחאי חי: האם בחינת המאזן האמנותי תיעשה רק על-ידי המועצה, או שהבחינה תיעשה גם בוועדות?

עדנה הראל: אם הנושא יהיה רלוונטי לתמיכות, התהליך ייקבע בקריטריונים לתמיכות.

עדנה הראל: ואז זה יעבור בחינה ציבורית.

יוחאי חי: לדעתי יש זיקה ישירה בין בחינת הכללים לבין המאזן האמנותי.

יוחאי חי: באמצעות ניתוח המאזן האמנותי מגיעים לקביעת אמות מידה.

דן גוטפריד: בדיקת המאזן האמנותי באה לברר האם הכסף ניתן לגוף המתאים, הראוי.

עדנה הראל: נכון, והנושא הזה מוסדר בקריטריונים לתמיכה.

עדנה הראל: לכן אין צורך להיכנס לנושא כאן.

עדנה הראל: אני מסבירה שוב: אם נקבע שקביעת המאזן האמנותי נדרשת כדי לתת תמיכה לגופים, ולבדוק את איכותם, הנושא ייכלל בקריטריונים שייקבעו לפי סעיף 3(8).

זבולון אורלב: האם אין מקום להוסיף: "לרבות התחשבות במאזן האמנותי…"?

עדנה הראל: אינני בטוחה.

דן גוטפריד: אין מקום לכך, לדעתי.

זבולון אורלב: שוכנעתי.

עדנה הראל: יש נושא נוסף בסעיף 6(ב) שעתיד גם הוא להימחק: למועצת הקולנוע יש שני תפקידים שנוגעים להליך התמיכות.

עדנה הראל: האחד הוא ייעוץ לקביעת הקריטריונים והאחר הוא לייעץ בכל דבר האמור במתן התמיכות.

עדנה הראל: לקראת סוף הדיון כאן התעוררה שאלה האם סביר וראלי שהמועצה הזאת תייעץ אף היא לעניין מתן התמיכות, באופן פרטני לכל גוף.

עדנה הראל: כאן אין מדובר בכמה עשרות גופים, כמו במועצת הקולנוע.

עדנה הראל: הוועדה נטתה לקבוע שלא לקבוע כך.

עדנה הראל: הצגתי את הנושא לשר המדע, התרבות והספורט.

עדנה הראל: השר הציע שתישאר לו סמכות לבקש מהמועצה לבדוק את התקיימותם של קריטריונים במוסדות ובתחומים מסוימים.

מיכה ינון: השר יכול לבקש כל דבר מהמועצה.

זבולון אורלב: זהו נושא רגיש.

זבולון אורלב: אני מציע לייחד אותו.

עדנה הראל: הכוונה היא שהשר יבקש בדיקה ספציפית של מידת התקיימותם של קריטריונים שנקבעו לתמיכה בתחום התאטרון בתאטרות, למשל.

עדנה הראל: כלומר, המועצה תתבקש לבדוק עד כמה חלוקת התמיכות הייתה בהתאם לקריטריונים.

מרב ישראלי: האם יהיה למועצה מנגנון שיאפשר זאת?

עדנה הראל: היא תשמע דיווח, תקבל את הנתונים, תשמע את המוסדות השונים, תבדוק את מידת התקיימות הקריטריונים.

זבולון אורלב: למה הכוונה במילים "לבחון מידת התקיימותם"?

עדנה הראל: אנסח זאת אחרת:

עדנה הראל: הכוונה היא שהמועצה תדון באופן חלוקת התמיכות על-פי הקריטריונים בתחום מסוים.

עדנה הראל: המועצה תקבל דיווח מהמשרד על חלוקת התמיכות, על דרך קביעת האיכות, למשל, וכו'.

סיוון הכטר: זה הרבה יותר פיקוחי באופיו.

סיוון הכטר: איננו מעוניינים בכך.

מרב ישראלי: האם זהו פיקוח על המשרד, או על המוסד – האם הוא עומד בקריטריונים?

עדנה הראל: זהו ייעוץ למשרד בשאלה האם המוסד עומד בקריטריונים.

זבולון אורלב: ראשית המועצה הוסמכה לדון בכל נושא שהשר מבקש ממנה.

זבולון אורלב: שנית, אני מבקש לשאול מי יפרסם את הדו"ח השנתי – האם המשרד או המועצה?

עדנה הראל: לפי חוק חופש המידע משרד המדע, התרבות והספורט מפרסם את הדו"ח השנתי, אבל אפשר לקבוע הוראה ספציפית למועצה.

עדנה הראל: הפרסום הוא גם לפי נוהל פרסום התמיכות.

עדנה הראל: במועצה הלאומית למחקר ולפיתוח יש הוראה שהמועצה תפרסם דו"ח שנתי.

עדנה הראל: מוסכם עליי שהמועצה, כחלק מהחובה הציבורית, תפרסם דו"ח שנתי על מצב התרבות והאמנות, אולם אני מציעה שהפרסום יהיה באמצעות המשרד.

זבולון אורלב: זה ברור.

זבולון אורלב: אם כן ייכתב: "המועצה תפרסם דו"ח שנתי על פעולותיה".

זבולון אורלב: אני מבקש לשאול עוד שאלה: מה לגבי נציב קבילות?

זבולון אורלב: אם יהיו אמנים שיתלוננו על קיפוח וכו' – יש צורך שמישהו ידבר עמם על כך.

זבולון אורלב: אני מציע לחשוב על כך לקראת קריאה שנייה ושלישית.

זבולון אורלב: אפשר להקים ועדת משנה במועצה שתעסוק בכך.

מיכה ינון: במשרד המדע, התרבות והספורט מבקר יש מבקר.

סיוון הכטר: המועצה איננה אמורה להתייחס לגופים באופן פרטני.

סיוון הכטר: עליה לייעץ בתחומים ולא באופן אישי.

מרב ישראלי: נכון.

מרב ישראלי: לכן גם ההצעה שהמועצה תדון בקריטריונים של מוסד מסוים אם התבקשה על-ידי השר לעשות זאת הוא בעייתי.

סיוון הכטר: בכל מקרה המועצה רק מייעצת, והמחליט הוא המשרד.

זבולון אורלב: נכון, ואם המועצה תהיה אחראית על כך היא תוכל לבוא למשרד ולטעון כנגדו שאמן מסוים שהתלונן אכן קופח השנה באופן משמעותי.

זבולון אורלב: אני מבקש שהדברים ייבדקו.

זבולון אורלב: לא הייתי פוסל על הסף מאומה.

דן גוטפריד: יש בזה משהו, אבל ראוי לעשות זאת לא לגבי גוף אלא לגבי מגזר.

נתן איתן: המועצה תהפוך לגוף שכל מי שאיננו מרוצה על גובה התמיכה שלו יערער על התמיכה אצלה.

זבולון אורלב: זה לא צריך להיות גוף לערעור, אלא כתובת.

זבולון אורלב: גוף ציבורי הוא גם מציע, גם יוזם, גם משמש כבקרה.

זבולון אורלב: אין לו סמכות לפסוק, אבל הוא מעביר את התגובות והמשוב.

זבולון אורלב: שינוי כזה רק יקל על פקידי המשרד, אגב.

זבולון אורלב: הנחת היסוד שלי היא ששום שר איננו רוצה להיראות רע בעיני גוף ציבורי.

עדנה הראל: בסעיף 3(7) למשל, כתוב: "ליזום מחקרים בענייני תרבות ואמנות וקיום כנסים, ימי עיון ודיונים ציבוריים".

עדנה הראל: אפשר להוסיף לכך: "לרבות על-פי פניות".

מרב ישראלי: זאת בעיה, המועצה תצטרך לפסוק בוויכוח בין הגוף לשר.

סיוון הכטר: זוהי קבילה על השר, על ביצועי המשרד.

זבולון אורלב: אני מבקש שהגופים השונים יחשבו על כך.

מרב ישראלי: אני מבקשת לחזור לדון בהצעה שהמועצה תבדוק קריטריונים של מוסד מסוים.

מרב ישראלי: זה בעייתי, זהו תפקיד פיקוחי.

זבולון אורלב: ההצעה הזאת לא תתקבל.

זבולון אורלב: עו"ד הראל כבר לא מציעה זאת.

עדנה הראל: הצעתי הייתה קצת אחרת.

זבולון אורלב: אנחנו עוברים הלאה.

זבולון אורלב: גם סעיף 7 נמחק, על-פי בקשת מנהל התרבות.

זבולון אורלב: לגבי התחילה: אני מציע שהתחילה תהיה שישה חודשים מיום פרסום החוק.

דן גוטפריד: יש לי הערות נוספות: לא נקבע משך זמן לפעולת המועצה.

מרב ישראלי: נכון, יש צורך בתקופת כהונה ובפקיעת כהונה, ניגוד עניינים וסמכות לקבוע את סדרי הדין ככל שלא נקבעו עלפי התקנות.

זבולון אורלב: אני מציע שכל אלה יהיו כמו בחוק הקולנוע: תקופת הכהונה, פקיעת כהונה, העברה מכהונה, ניגוד עניינים, דרכי פעולה – הכול לפי חוק הקולנוע.

מיכה ינון: יש שלוש מועצות: קולנוע, מוזאונים וספריות.

מיכה ינון: צריך להבהיר שהנושאים הללו לא יידונו במועצה הכללית, כי יש מועצות אחרות שעוסקות בנושא.

זבולון אורלב: עניין זה יידון לפני קריאה שנייה ושלישית.

יוחאי חי: אני מבקש לבחון את האפשרות להכליל את עקרון השוויוניות בביטוי ובתמיכות במסגרת החוק, כהצהרה של מחוקק והכוונה לכיוון שהמועצה צריכה ללכת בו.

עדנה הראל: לעניין התמיכות אין צורך בכך.

עדנה הראל: סעיף 3(8) מפנה את המועצה לייעץ לעניין קביעת מבחנים לפי סעיף אחר, הכולל את עקרון השוויון.

עדנה הראל: תפקיד המועצה לפי סעיף 3(8) הוא לייעץ לשר לגבי תמיכות.

יוחאי חי: התכוונתי להוסיף זאת בסעיף 2(ב).

יוחאי חי: לדעתי עקרון השוויוניות צריך להופיע שם.

מרב ישראלי: האם אפשר להשוות ציור למוזיקה, למשל?

זבולון אורלב: בסעיף 2(ב) כתוב: "…מתן ביטוי למגוון התרבותי של החברה בישראל ולהשקפות השונות הרווחות בה ולערכיה".

זבולון אורלב: לדעתי די בכך.

קריאה: אגב, לדעתי יש להוסיף שם "כמדינה יהודית ודמוקרטית".

זבולון אורלב: נכון.

זבולון אורלב: יש להוסיף זאת בסיפה של סעיף 2(ב).

יוחאי חי: המילים "מתן ביטוי" אמביוולנטיות מאוד, ואינן ברורות.

יוחאי חי: אני מציע לכתוב: "תוך הבטחת שוויון וחופש היצירה".

יוחאי חי: או "תוך הבטחת חופש היצירה ומתן שוויון למגוון התרבותי של החברה בישראל".

מרב ישראלי: ואם ירצו להעדיף תחום שקופח, כיצד יעשו זאת?

זבולון אורלב: לא ברור לי הביטוי "שוויון למגוון התרבותי" – האם הכוונה לשוויון במספר ההופעות, במספר המופיעים?

יוחאי חי: השאלה נכונה.

יוחאי חי: אני מבקש לחשוב על ניסוח נכון ולהודיע עליו בתוך יום או יומיים.

זבולון אורלב: אני פתוח לדון בכך לקראת קריאה שנייה ושלישית.

זבולון אורלב: אם יהיה ניסוח, נדון בו בכובד ראש.

זבולון אורלב: אני מעלה את הצעת החוק לאישור לקריאה ראשונה: ההצעה אושרה פה אחד.